Poezija ta' Antonio Tufigno Kelb kien xamm riħa ta' ħami, Beda jinbaħ bla waqfien Bil-frakass u l-kjass li għamel Gozz widnejn qamu flimkien. B'dan l-allarm hekk tqajjmu l-ħnieżer Ġo nofs raqda b'naħra fonda Kontra qalbhom iċċaqalqu Ħarrku ftit is-sonza tonda, Għax kien hemm min qed josserva, Xi falkuni hekk frustieri. Ma setgħux fit-tajn jiċċaftru Jew jinħbew fil-kantunieri. Konfrontati bl-għajnejn fissi Tal-għasafar hekk attenti Kellhom bla gost jiċċaqalqu B'uġigħ kbir tas-sentimenti. Hekk irħewlha jċafċfu ħafna Qishom jiġru fuq il-bajd Biex lix-xakall huma jdawwru U jġibuh dahru mal-ħajt. Ix-xakall ipprova jlebbet Imma nqabad mill-ħniżrija U ma riedx jitgħaffeġ waħdu "Mhux ħa' tagħmlu priża bija, Jien nikxfilkom vittmi akbar Noħorġilkom mill-widien Il-ballottri l-aktar gwappi Kif ukoll l-ikbar firien". Hawn il-ħnieżer waqfu tikka, U bdew jaħsbu għax ġew f'dilemma; "Nibżgħu minnhom, il-ballottri, U l-firien li dana semma' ". Imma billi l-conversation Kienet saret quddiem ġemgħa Ma riedux għaż-żuffjett jaqgħu U nedew ħadma sas-sema. Mal-ballottra u l-firien varji Fid-dlam sieket ta' fl-għaxija Lestew xibka b'għoqod spissi Orkestrawlek porkerija. Qalgħu ħafna konfużjoni, Qatgħu barra lix-xakall Rakkmaw ħafna teatrini U anki temmgħu ħafna ħall. Ġelldu lill-merħliet u ħawwdu Iddevjaw ma' kull konfront Biex kulħadd jispiċċa għoqda W huma biss ma jagħtux kont. Però bħalma spiss wisq jiġri Ħassew ruħom wisq mirquma Ħasbu nfushom bravi ħafna Ħafna iktar milli huma. Dan nafuh, fil-ħażin dejjem Jekk trid tagħlaq sew proġett Mhux biżżejjed li tkun żiblu, Għax trid tkun kattiv perfett. Minn fejn tgħaddi tħallix marki. Ifettillek tħalli traċċja, U d-dnub tiegħek jinbet waħdu U jispunta w dlonk jitfaċċa. Dawn il-bhejjem hekk ġaralhom F'daqqa nqabdu giddiebin B'disprament mimli dnub kiefer Daru ħodor għal xulxin. Ġlied wisq għaxi, snien mikxufa Gdim, theddid, daqqiet u dmija Rieq u demm u għajnejn ħomor Gozz flimkien f'orġja faħxija. Din il-kobba kruha mxarrba Tqattar ħniex u laqx tal-art Wisq moqżieża baqgħet trembel Tħallat deni, qżież u mard. Ma ndunax min kien ġo fiha Tant kien mehdi u sħun fil-ġlieda Illi t-terrapien ta' taħthom Kien se jċedi għal għarrieda. Batew wisq huma u jiżżerżqu Għal ġol-preċipizzju skur Għax ta' rgħiba l-ġid li tilfu Kien jagħtihom wisq dulur. Baqa' għal żmien il-krib jinstema' Għadu jmadmad f'qiegħ il-wied Għaliex anki għall-bhejjem slavaġ Ma tgħoddx maħfra għal dad-dnubiet.